CELEX: 32019R1705
Language: hu
Date: 2019-10-10 00:00:00
Title: A Bizottság (EU) 2019/1705 felhatalmazáson alapuló rendelete (2019. október 10.) az (EU, Euratom) 2019/1197 tanácsi rendeletnek az Egyesült Királyság Unióból való kilépését követően az uniós finanszírozásra való jogosultság feltételeinek Egyesült Királyság általi teljesítésére vonatkozó határidők tekintetében történő módosításáról

11.10.2019   
               
               
                  HU
               
               
                  Az Európai Unió Hivatalos Lapja
               
               
                  L 260/40
               
            
         A BIZOTTSÁG (EU) 2019/1705 felhatalmazáson alapuló rendelete
         (2019. október 10.)
         az (EU, Euratom) 2019/1197 tanácsi rendeletnek az Egyesült Királyság Unióból való kilépését követően az uniós finanszírozásra való jogosultság feltételeinek Egyesült Királyság általi teljesítésére vonatkozó határidők tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Unió általános költségvetésének 2019. évi végrehajtására és finanszírozására vonatkozó, az Egyesült Királyságnak az Unióból való kilépésével összefüggő intézkedésekről szóló, 2019. július 9-i (EU, Euratom) 2019/1197 tanácsi rendeletre (1) és különösen annak 2. cikke (3) bekezdésére, 3. cikke (3) bekezdésére és 8. cikkére,
         mivel:
         
                     (1)
                  
                  
                     Az Egyesült Királyság 2017. március 29-én az Európai Unióról szóló szerződés (EUSZ) 50. cikkének megfelelően bejelentette az Unióból való kilépésre vonatkozó szándékát. A kilépési megállapodás hatálybalépésének időpontjában, illetve ennek hiányában a kilépés bejelentésétől számított két év elteltével a Szerződések az Egyesült Királyság tekintetében hatályukat vesztik, kivéve, ha az Európai Tanács az Egyesült Királysággal egyetértésben egyhangúlag a fenti időszak meghosszabbításáról határoz.
                  
               
                     (2)
                  
                  
                     Az (EU, Euratom) 2019/1197 rendelet megállapítja azokat a feltételeket, amelyek teljesülése esetén az Egyesült Királyság, valamint az Egyesült Királyságban letelepedett személyek és szervezetek 2019-ben felmerült kiadásai továbbra is támogathatók maradhatnának addig az időpontig, amíg a Szerződések többé nem alkalmazhatók az Egyesült Királyságra, illetve az Egyesült Királyság területén, valamint meghatározza azokat a határidőket, amelyeken belül az Egyesült Királyságnak teljesítenie kell az ilyen további támogatásra való jogosultság feltételeit, beleértve a 2019. augusztus utáni hónapokra vonatkozó fizetési ütemtervet is.
                  
               
                     (3)
                  
                  
                     A határidőket és a fizetési ütemtervet annak a lehetőségnek a figyelembevételével határozták meg, hogy az Egyesült Királyság 2019. április 13-án megállapodás nélkül kilép az Unióból.
                  
               
                     (4)
                  
                  
                     Az Európai Tanács 2019. április 11-én elfogadta az (EU) 2019/584 határozatot (2), amely az Egyesült Királysággal egyetértésben 2019. október 31-ig meghosszabbította az EUSZ 50. cikkének (3) bekezdése szerinti határidőt.
                  
               
                     (5)
                  
                  
                     Ezért az EUSZ 50. cikkének (3) bekezdésében előírt időszak 2019. október 31-ig történő meghosszabbításának figyelembevétele érdekében helyénvaló meghosszabbítani azokat a határidőket, amelyeken belül az Egyesült Királyságnak teljesítenie kell az (EU, Euratom) 2019/1197 rendeletben megállapított feltételeket, valamint célszerű módosítani a fizetési ütemtervet.
                  
               
                     (6)
                  
                  
                     Az (EU, Euratom) 2019/1197 rendeletet ezért ennek megfelelően módosítani kell.
                  
               
                     (7)
                  
                  
                     Meg kell jegyezni, hogy az (EU, Euratom) 2019/1197 rendelet 3. cikke (1) bekezdésének a) pontjában említett feltétel már nem releváns.
                  
               
                     (8)
                  
                  
                     Annak elkerülése érdekében, hogy uniós költségvetés 2019. évi végrehajtását és finanszírozását, és különösen az uniós kiadási programok és egyéb fellépések kedvezményezettjeit érintő súlyos fennakadások következzenek be az Egyesült Királyság Unióból való kilépésének időpontjában, az (EU, Euratom) 2019/1197 rendelet 2. cikkének (2) bekezdésébe és (3) cikkének (3) bekezdésébe foglalt előírásoknak megfelelően helyénvaló az említett rendelet 8. cikkében részletesen meghatározott sürgősségi eljárás szerint elfogadni ezt a rendeletet, amelynek az Európai Unió Hivatalos Lapjában való kihirdetését követő napon sürgősséggel hatályba kell lépnie. A rendeletet az azt követő naptól kell alkalmazni, amikortól a Szerződések többé nem alkalmazandók az Egyesült Királyságra, illetve az Egyesült Királyság területén, kivéve, ha az Egyesült Királysággal kötött kilépési megállapodás az említett időpontig hatályba lép,
                  
               ELFOGADTA EZT A RENDELETET:
         
            1. cikk
            Az (EU, Euratom) 2019/1197 rendelet a következőképpen módosul:
            
                        1.
                     
                     
                        A 2. cikk (1) bekezdésének a), b) és c) pontja helyébe a következő szöveg lép:
                        
                                    „a)
                                 
                                 
                                    az Egyesült Királyság a kilépés időpontját követő 7 naptári napon belül írásban megerősítette a Bizottság felé, hogy az e rendeletben meghatározott fizetési ütemezéssel összhangban továbbra is befizeti euróban a 2019. évi költségvetés bevételi része „A. Az általános költségvetés bevezetése és finanszírozása” része 7. táblázatának „Egyesült Királyság” sorában és „Saját források összesen” oszlopában feltüntetett, az Egyesült Királyság által a 2019. pénzügyi évre vonatkozóan a kilépés időpontja előtt rendelkezésre bocsátott saját források összegével csökkentett összeget, ahogyan az az Európai Unió 2019-es pénzügyi évre vonatkozó, 2018. december 12-én elfogadott általános költségvetésében (3) szerepel;
                                 
                              
                                    b)
                                 
                                 
                                    az Egyesült Királyság a kilépés időpontját követő 20 naptári napon belül Bizottság által megjelölt számlára befizette az e bekezdés második albekezdésében említett részletnek megfelelő első befizetést, szorozva a következők eredményével: a kilépés időpontja és a 2019. év vége közötti teljes hónapok száma, csökkentve az első fizetés hónapja és a 2019. év vége között eltelt hónapok számával, az első fizetés hónapját ide nem értve;
                                 
                              
                                    c)
                                 
                                 
                                    az Egyesült Királyság a kilépés időpontját követő 7 naptári napon belül írásban megerősítette a Bizottság felé azt a kötelezettségvállalást, hogy az alkalmazandó szabályokkal összhangban továbbra is elfogadja a programok és fellépések teljes időtartamára kiterjedő kontrollokat és ellenőrzéseket; és”.
                                 
                              
                  
                        2.
                     
                     
                        A 3. cikk (1) bekezdésének b) pontja helyébe a következő szöveg lép:
                        
                                    „b)
                                 
                                 
                                    az Egyesült Királyság a kilépés időpontját követő 30 naptári napon belül a Bizottság által megjelölt számlára befizette a 2. cikk (1) bekezdésének második albekezdésében említett fennmaradó havi részleteket; és” .
                                 
                              
                  
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            A rendelet az azt a napot követő naptól alkalmazandó, amelytől az EUSZ 50. cikkének (3) bekezdése szerint a Szerződések többé nem alkalmazhatók az Egyesült Királyságra, illetve az Egyesült Királyság területén.
            Mindazonáltal ez a rendelet nem alkalmazandó, ha egy, az Egyesült Királysággal az EUSZ 50. cikkének (2) bekezdésével összhangban megkötött, a kilépésről rendelkező megállapodás az e cikk második bekezdésében említett időpontig hatályba lép.
            Ez a rendelet teljes egészében kötelező és közvetlenül alkalmazandó valamennyi tagállamban.
         
         
            Kelt Brüsszelben, 2019. október 10-én..
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 189., 2019.7.15., 1. o.
         
         
            (2)  Az Európai Tanács az Egyesült Királysággal egyetértésben hozott (EU) 2019/584 határozata (2019. április 11.) az EUSZ 50. cikkének (3) bekezdése szerinti határidő meghosszabbításáról (HL L 101., 2019.4.11., 1. o.).
         
            (3)  Az Európai Unió 2019. évi pénzügyi évre vonatkozó általános költségvetésének (EU, Euratom) 2019/333 végleges elfogadása (HL L 67., 2019.3.7., 1. o.).